T. Mikuš, poslanec: (2002-11-12):
Chcem zdôrazniť, že som presvedčený, že každý člen vlády a každý poslanec, podotýkam, naozaj každý, má svojou prácou prispieť k udržaniu a rozvíjaniu hodnôt, ktoré sme zdedili a ktoré nás spájajú. Podstatnou časťou týchto hodnôt je demokratická a prosperujúca Slovenská republika, ktorá poskytuje podmienky na slobodný a spokojný, pokojný život každého občana, ktorý si ctí a váži zákony. Slovenská republika, ktorá bude prínosom a pevnou súčasťou Európskej únie, Slovenská republika, ktorá bude obohatením medzinárodného spoločenstva. Aby sa tieto očakávania a snahy naplnili, je potrebné zodpovedne pripraviť programové vyhlásenie vlády a zodpovedajúci plán činnosti vlády. Aby sme mohli dosiahnuť ciele, o ktorých som sa zmienil, musí programové vyhlásenie vlády obsahovať všetky tituly, ktoré sú dôležité z pohľadu funkčnosti Slovenskej republiky v dlhodobom časovom horizonte. Opakujem, všetky tituly, všetky činnosti a ich vzájomné súvislosti. S poľutovaním však musím konštatovať, že predkladané programové vyhlásenie vlády takéto požiadavky nespĺňa. Verím, že mi dáte za pravdu, že jeden z najväčších problémov, ktorý trápi našu spoločnosť, je nezamestnanosť. Samozrejme, má vzťah, pevný vzťah ku konkrétnym oblastiam hospodárstva, a preto uvediem oblasti a súvislosti, ktoré jednoznačne chýbajú. Ako som už povedal, nezamestnanosť. Nenašiel som snahu riešiť tento problém. S využitím nástrojov, ktoré ponúka rezort hospodárstva alebo aj iné rezorty. Už som počul názor, že zamestnanosť, ak niekto hovorí o zamestnanosti, má si urobiť jasno v tom, v ktorej časti politického spektra sa pohybuje. Ja som presvedčený, že riešenie problému zamestnanosti nie je otázkou politickou, ale je to otázka, ktorou sa musí zaoberať každý, kto cíti zodpovednosť za svoju krajinu a za jej prosperitu. Zmysluplná zamestnanosť a optimálna zamestnanosť znamená na jednej strane z pohľadu ekonomického zvyšovanie príjmov do štátneho rozpočtu a na druhej strane znižovanie výdavkov štátneho rozpočtu. Ako dosiahnuť optimálnu zamestnanosť je otázka, na ktorú sa nedá jednoducho odpovedať, samozrejme, ale určite sa dá povedať pár slov k princípom, zásadám, ktoré treba dodržiavať, aby sme túto optimálnu, zmysluplnú zamestnanosť dosiahli. V prvom rade si myslím, že treba dôsledne uplatňovať zásadu, že to, čo vieme vyrobiť sami, kvalitne a konkurencieschopné z hľadiska ceny, by sme mali podporovať a dovážať iba v minimálnej miere, v takej miere, aby motivovala našich výrobcov k ďalšiemu skvalitňovaniu ich výroby a samozrejme, k vyššej konkurencieschopnosti. Som teda presvedčený, že by bolo treba urobiť určitú inventúru našich potrieb a našich produkčných možností. Ďalej som presvedčený, že je potrebné, aby sme komodity, ktoré sú úspešné doma a mohli by byť úspešné vonku, podporovali, aby sme podporovali ich výrobcov v exporte. Je to teda otázka obchodnej politiky. Verím, že ste tu tak ako ja v tomto programovom vyhlásení, nenašli zmienku o tom, ako to robiť. Ďalšia zásada, ktorú treba dodržiavať, je samozrejme snažiť sa o podporu prílevu zahraničných investícií. Je potrebné vytvoriť podmienky a nástroje pre ich prílev, ale treba mať na pamäti, samozrejme, aj možné ohrozenie domácich výrobcov touto konkurenciou. Možno si pamätáte na reakcie niektorých krajín z posledného obdobia, keď sa zaoberali otázkami ochrany vlastných výrobcov a ochrany vlastného trhu. Ďalší dôležitý titul, ktorý nie je dostatočne rozpracovaný, respektíve z môjho pohľadu prakticky chýba, je podpora malého a stredného podnikania. Dnes už tu odzneli mnohé slová, množstvo argumentov, množstvo faktov o dôležitosti malého a stredného podnikania. Nebudem ich opakovať. Poviem len jedno, súkromný sektor dnes vytvára viac ako 87 %, pokiaľ sa nemýlim, hrubého domáceho produktu. Malé a stredné podnikanie má význačné postavenie. Je preto potrebné určite dodržiavať zásadu, aby zákony boli jednoznačné, aby vykonávacie predpisy boli jednoznačné, aby boli stabilné v čase a aby ich platnosť, respektíve vstupovanie do platnosti, bolo ohlasované s dostatočnou časovou rezervou. Dáte mi asi za pravdu, že to, čo sa udialo na minulej schôdzi, týmto zásadám nezodpovedá. Treba urobiť veľa v oblasti vymožiteľnosti práva, v oblasti zrovnoprávnenia podnikateľa so štátom. Je potrebné nespochybňovať podnikateľov, ale dopriať im status, ktorý si zaslúžia. Sú to ľudia, ktorí vytvárajú hodnoty. Je ďalej potrebné, samozrejme, zaoberať sa daňovými zákonmi a pracovnoprávnymi vzťahmi. Ďalej je potrebné rozvíjať odvetvia, ktoré môžu priniesť v priebehu jedného volebného obdobia v násobkoch väčšiu zamestnanosť, než je súčasný stav. Je to oblasť cestovného ruchu. Z môjho pohľadu nie je ani zďaleka dostatočne rozpracovaná v programovom vyhlásení vlády, pretože nie sú definované nástroje, ktoré pomôžu k zlepšeniu v oblasti cestovného ruchu. Absolútne chýba energetika. Riskujeme kolaps vlastnej krajiny, pokiaľ sa nebudeme zaoberať dôsledne energetikou, energetickou sebestačnosťou v strednodobom časovom horizonte. Nie je dostatočne rozpracovaná oblasť budovania infraštruktúry krajiny. Sú to všetko oblasti, ktoré môžu poskytnúť veľkú zamestnanosť. Ďalšia zásada - je potrebné prehodnotiť privatizáciu a neuskutočňovať ju ďalej takým spôsobom, akým bola uskutočňovaná doteraz. Utrpeli sme obrovské straty. Straty nielen tým, že sa nedosiahla optimálna cena, ale straty, ktoré budeme musieť znášať ďalšie roky, možno až desaťročia. Budú to straty, ktoré budú rezultovať z transferu zisku do iných krajín, straty, ktoré budú rezultovať zo straty primárnej a sekundárnej zamestnanosti. Nesmieme pokračovať v tom, aby minoritný vlastník ovládal spoločnosti. Je to veľmi zlý prístup. Nesmieme ísť cestou, ktorá najprv privatizuje oblasť obchodu a až potom oblasť výroby v strategických podnikoch. To sú všetko chyby, ktoré už sa nedajú, samozrejme, nedajú opraviť, ale treba urobiť maximum, aby privatizácia neprebiehala ďalej takým spôsobom, že hlavným argumentom bude rýchlosť. To jednoducho treba zastaviť. Dôsledne treba obhajovať oprávnené ekonomické záujmy Slovenskej republiky v rokovaniach o vstupe do Európskej únie. Nedosiahli sme dobré výsledky, aspoň v oblasti energetiky nie. Krajiny, ktoré majú jednoznačne horšie elektrárne od nás, dosiahli lepšiu pozíciu, ako dosiahlo Slovensko. Len strata, ktorú bude znášať táto ekonomika, vyplývajúca z odstavenia elektrárne V1, je takmer na úrovni jedného štátneho rozpočtu. Pri argumentácii pri rokovaniach s Európskou úniou jednoznačne treba využívať domácich odborníkov a takisto stanoviská medzinárodných odborných inštitúcií. Vzhľadom na to, aké výsledky sme dosiahli v niektorých oblastiach, mám pocit, že znovu odborníci neboli braní do úvahy. Ďalšia vec, ak hovoríme o tom, že by sme chceli skvalitniť výrobu, chceli by sme dosahovať lepšie výsledky, treba sa jednoznačne zaoberať sa možnosťami uplatnenia výsledkov aplikovanej vedy a výskumu. Mám na mysli biotechnológie, informačné technológie, technológie vedúce k znižovaniu energetickej náročnosti. Nenašiel som takéto tituly. Ďalej, ak hovoríme o informatizácii spoločnosti, treba sa dôsledne zaoberať prenosovými kapacitami sieťových odvetví z hľadiska zamestnanosti a bezpečnosti prenosu informácií dôležitých z hľadiska funkčnosti štátu. V programovom vyhlásení nie je o tomto ani zmienka. Ak hovoríme o využívaní fondov Európskej únie, tak jednoznačne bolo už konštatované, že chýba nám implementačná jednotka. Chýba nám nástroj, ktorý by umožnil slovenským podnikateľom alebo inštitúciám pripravovať ponuky alebo žiadosti do tendrov, ktoré by mohli byť úspešné. Takisto je potrebné zamýšľať sa nad časťou zdrojov, ktoré si vyžaduje využívanie fondov z Európskej únie a ktoré musia pochádzať z domáceho prostredia. Hovoril som, všetko toto má spoločný titul - zamestnanosť. Zamestnanosť v súvislosti s niektorými hospodárskymi otázkami a oblasťami. Chýba v programovom vyhlásení, toto tvrdenie je neoddiskutovateľné. Treba sa tým vážne zaoberať. Použil som pojem oprávnené ekonomické záujmy Slovenskej republiky. Určite sa dá do tejto kategórie zaradiť množstvo pojmov, ktoré tu odzneli - potravinová bezpečnosť, energetická bezpečnosť, trvalo udržateľný rozvoj, kvalitný a spokojný život občana. Predkladané programové vyhlásenie neobsahuje vyčerpávajúcim spôsobom ani tieto pojmy, ktoré sú dôležité z hľadiska funkčnosti našej krajiny. Ďalej toto programové vyhlásenie neobsahuje súčasti, ktoré jednoznačne spadajú do rezortu hospodárstva, chýba jednoznačne zmienka o hospodárskej politike ako o celku a o jej jednotlivých organizačných, organických a integrálnych súčastiach, to jest chýba priemyselná politika. Vážení páni poslanci, pozrite sa na to, nie je tam! Chýba surovinová politika, nie je tam! Chýba energetická politika! Riskujeme kolaps spoločnosti ako celku, pokiaľ sa nebude vláda zaoberať energetickou politikou. Chýba jednoznačne obchodná politika so zameraním na vnútorný a zahraničný obchod. Chýba politika podpory rozvoja zahraničných investícií. Chýba stratégia rozvoja aplikovanej vedy a výskumu a stratégia využívania ich výsledkov. Chýba koncepcia rozvoja cestovného ruchu. Chýba koncepcia rozvoja malého a stredného podnikania. Chýba analýza dôsledkov privatizácie, ktorá bola vykonávaná doteraz na štátny rozpočet, chýba analýza tejto privatizácie a jej dôsledkov na zamestnanosť v dlhodobom časovom horizonte a chýba analýza tejto privatizácie a jej dôsledkov na funkčnosť jednotlivých odvetví našej ekonomiky a štátu ako celku. Chýba, samozrejme, aj analýza plnenia ekonomických kritérií na vstup do Európskej únie. Tieto tituly chýbajú ako nástroje, ktoré majú spolupôsobiť na znižovaní pasívneho salda zahraničného obchodu, na znižovanie zahraničnej a vnútornej zadlženosti, v konečnom dôsledku ako nástroje, ktoré majú za cieľ dosiahnutie alebo spolupôsobiť pri dosiahnutí vyrovnaného hospodárenia Slovenskej republiky v dlhodobom časovom horizonte. A, samozrejme, chýbajú súvislosti medzi jednotlivými odvetviami, ktoré podmieňujú ich funkčnosť alebo rozvoj. Ak povieme, že chýba energetická politika, chýba jej súčasť zameraná na šetrenie, tak, samozrejme, to má dôsledok na stavebníctvo, má to samozrejme dôsledok na zahraničný obchod. Ak povieme, že chýba energetická politika zameraná na rozvíjanie alternatívnych zdrojov, obnoviteľných zdrojov, ako sú malé vodné elektrárne, tak to má tiež vplyv na infraštruktúru krajiny, na stavebníctvo, na zahraničný obchod a sebestačnosť. Príkladov toho, čo chýba, je obrovské množstvo. Nebudem s tým unavovať. Programové vyhlásenie vlády taktiež neobsahuje kvantifikáciu cieľov a prísne vzaté, z môjho pohľadu by ich ani nemuselo obsahovať, pokiaľ by obsahovalo jednoznačne princípy a zásady, ktoré budú dodržiavané v budúcom volebnom období a ktoré budú zohľadňovať oprávnené ekonomické záujmy Slovenskej republiky a teda aj oprávnené ekonomické záujmy každého občana. Tieto princípy a zásady nie sú uvedené a nie sú teda, samozrejme, ani dostatočným spôsobom potom prezentované ich dôsledky a súvislosti. Zároveň chcem povedať, že ja a celý poslanecký klub HZDS podporujeme zahraničnú politickú orientáciu Slovenska. Ja osobne podporujem zmysluplnú privatizáciu, ktorá má priniesť zefektívnenie činností jednotlivých odvetví, a teda aj zefektívnenie hospodárstva celej Slovenskej republiky s rešpektovaním zásad trhovej ekonomiky a so zachovaním optimálnej zamestnanosti. Podporujem opatrenia, ktoré prispejú k tomu, že sa zlepší hospodárenie, reformy. Podporujem opatrenia, ktoré prispejú k tomu, aby Slovenská republika bola spoľahlivým partnerom a obohatením medzinárodného spoločenstva, ale nepodporujem toto programové vyhlásenie vlády, pretože neobsahuje to, čo je životne dôležité pre funkčnosť nášho hospodárstva ako celku. Vážené dámy, vážení páni, členovia vlády, osobne veľmi oceňujem úroveň politického dialógu, ktorá tu zavládla, a dúfam, že všeobecná snaha udržať ho na vysokej kultúrnej úrovni aj vydrží. Čo však musím s poľutovaním konštatovať, je čo zlepšovať na úrovni dialógu predstaviteľov vlády s odborníkmi, pretože aj pri nepochybnej snahe pripraviť kvalitné programové vyhlásenie vlády, mnohé z pohľadu, znovu opakujem, funkčnosti hospodárstva Slovenskej republiky, mnohé dôležité tituly v tomto programovom vyhlásení buď čiastočne, alebo úplne chýbajú. Je veľa čo naprávať a dopĺňať na tomto programovom vyhlásení. Ďakujem za pozornosť. (Potlesk.) Z. Martináková, podpredsedníčka NR SR: Ďalším v poradí je do rozpravy prihlásený pán poslanec Igor Šulaj, pripraví sa pani Dana Podracká.